A klubot 1915-ben alapították US Livorno néven. Az 1919–1920-as szezonban a csapat a bajnoki döntőig jutott el, ahol végül az Inter diadalmaskodott 3–2-re. Egy évvel később a rivális Pisa ejtette ki őket az elődöntőben. 1933-ban a csapat átköltözött a jelenlegi stadionjába, ám azt akkor még Edda Mussoliniről, Benito Mussolini fasiszta diktátor lányáról nevezték el. Az 1942–1943-as szezonban 1 ponttal a Torino mögött végeztek. 1949-ben a klub kiesett az első osztályból és 7 évet a másodosztályban illetve a harmadosztályban töltött. 1955-ben feljutott ismét a B-ligába ám egy év után ismét visszakerült. 1964-től 1972-ig további 8 évet megint másodosztályú csapatként töltött. 1991-ben a csapatot törölték ezért újra kellett indulni a legalsóbb osztályból. 1997-ben a csapat már a harmadosztályban szerepelt és rá két évre Aldo Spinelli a csapat elnöke lett. Elnöksége alatt 2001-ben a klub már a másodosztályba jutott fel.